Il-Kap tal-Partit Nazzjonalista Simon Busuttil tkellem fuq l-importanza li l-Gvern iżid l-inċentivi għall-investiment barrani li jwasslu biex Malta tkun kompettività u jiżdiedu l-impjiegi mill-privat. Dr Busuttil qal dan wara żjara fil-kumpless Gozitano fix-Xewkija Għawdex fejn iltaqa’ mal-ħaddiema u s-sidien tan-negozji. Dr Busuttil tenna li l-gvern f’16-il xahar impjiega 4,420 ħaddiem ġdid mal-gvern. Hu qal li minn Marzu 2013 sa Ġunju li għadda, irtiraw 2,000 persuna li flokhom ġew ingaġġati persuni ġodda li jfisser li mal-gvern diġa’ żdiedu 2,000 impjegat ġdid. Huwa qal li fiċ-ċifri tiegħu, il-Prim Ministru Muscat mhux jgħodd l-ħaddiema ġodda li daħħal flok dawk li irtiraw. Il-Kap tal-Oppożizzjoni irrimarka li wara li kważi għaddew sentejn minn meta Dr Muscat laħaq Prim Ministru, għadu ma sar xejn dwar il-link permanenti bejn Malta u Għawdex. Qal li gvern nazzjonalista kien beda l-istudju dwar il-possibiltà ta’ dan il-proġett li għandu jwassal biex ikun inċentivat aktar in-negozju f’Għawdex.